Fri kærlighed, ekstase og lyst. Det er nogle af temaerne i Dorothy Iannones værker, som lige nu kan opleves på Kunsten i Aalborg.

Se programmet ”Sex på Kunsten” nederst i denne artikel og på TV2 PLAY. Værkerne er eksplicitte. Der er kønsdele, der er sex, og der er begær. Som der stod i en anmeldelse i Politiken: ”Denne udstilling er så erotik- og indholdstung, at øjnene næsten bliver pikblinde.” Men Dorothy Iannones værker, der lige nu udstilles på Kunsten i Aalborg, er mere end bare blottede kønsdele og sexakter. De handler om kærlighed, og de er fyldt med humor og budskaber. - På trods af at hun ikke så sig selv som en feministisk kunster, så var hun jo en feministisk kunstner, siger Søs Bech Sharpe, der er museumsinspektør og kurator ved Kunsten og fremhæver dette billede: - Hvis vi tapper lidt ind i, hvad det her værk i virkeligheden handler om, så er det, at det er kvinden, der styrer og bestemmer, siger Søs Bech Sharpe. Udsat for censur Dorothy Iannone har siden 1960’erne udviklet sit kunstneriske udtryk. Den amerikanske kunstner har blandt andet lavet malerier, tegninger, bøger og videoskulpturer. Mange af værkerne tager udgangspunkt i Dorothy Iannones eget kærlighedsliv og hendes partnere gennem tiden, og hun er citeret for at have sagt, at der ikke er forskel på hende selv og hendes værker. De ”frække” motiver har skabt røre gennem tiden, og Dorothy Iannone er flere gange blevet udsat for censur, fortæller Søs Bech Sharpe. Blandt andet skulle hun have udstillet på Kunsthalle Bern, men flere af hendes mandlige kunstnerkolleger blev bekymrede for, om udstillingen ville blive lukket ned på grund af Dorothys eksplicitte bidrag. Det førte til, at nogen satte brunt tape på kønsdelene på værkerne. Dorothy fjernede tapen, og det endte med, at værkerne blev taget ud af udstillingen. Senere blev udstillingen vist i Kunsthallen i Düsseldorf. - Den fik da noget kritik. Der var nogen, der syntes, at den var alt for meget. Men som Dorothy sagde: Düsseldorf forblev den samme efter udstillingen, så så galt kunne det jo heller ikke gå, siger Søs Bech Sharpe. Dorothy Iannone døde i julen 2022 som næsten 90-årig, og dermed blev udstillingen på Kunsten hendes sidste. - I en tid, hvor vi har den her fjerdebølgefeminisme, der er hun gået hen og er blevet lige så aktuel, som hun var dengang i 1960’erne og 70’erne. Derfor er det enormt interessant at vise den her udstilling, siger Søs Bech Sharpe. Udstillingen kan opleves indtil 5. marts. Se programmet ”Sex på Kunsten” om Dorothy Iannone her: